
Táj és közélet: a természeti környezet átalakításának vitái és eredményei a 19. század Szabolcs vármegyéjében

A Nyírség és a Felső-Tisza-vidékhez tartozó Rétköz Szabolcs vármegye két egymással szomszédos területe. A 19. század második feléig folyamatos problémát okoztak az ár és belvizek. Az évtizedek során politikai csoportok és kormányzatok különböző módszerekkel és tervekkel kívánták elérni a Tisza, ezzel együtt a Rétköz árterének mentesítését, valamint a nyírségi belvizek csatornázását.
Dolgozatunk során azon kérdést járjuk körbe, hogy milyen gazdasági viszonyban állott a 19.század során a Nyírség és a Rétköz egymással, így a területek közötti kezdetben komplementer viszony milyen események sorozata következtében alakult egyenlőtlenül, s végül milyen közéletben végbement szemléletváltozások vezettek el a nyírségi belvizeket elvezető csatorna megépítéséhez. Ennek keretében több szabolcsi és országos eseményt is vizsgálunk a neoabszolutizmus-kor első nyírvízszabályozási vitájától az 1860-as évek aszályos időszakán át az 1879-ben, és 1881-ben bekövetkezett tiszai árvizek közéleti hatásainak ismertetéséig. Külön kiemelendőnek tartjuk azon szabolcsi birtokosokat, akik hosszú évekig meghatározták a belvizek elvezetéséért folytatott küzdelmet, így ismertetjük Lónyay Menyhértnek e téren végzett, több évtizedes munkáját és az általa irányított Felső-szabolcsi Tiszaszabályozó Társulatnak az ún. nyíri vizek elvezetéséért és a mentesített terület művelhetővé tételéért a kormányzattal folytatott „harcát”.



